સરોવર નિહાળતાં અલૌકિક આનંદ માણતાં હતાં. જિંદગીનું સપનું વાસ્તવિક રૂપે સાકાર થયું હતું. ઈશ્વરની કૃપા અને આહલાદક આનંદની અનુભૂતિ હરપળે થતી હતી. બસની યાત્રા સાથે મનોયાત્રા કરતાં કરતાં ટુગુ પહોંચ્યા. અહીં માનસરોવર ખૂબ સુંદર દેખાય છે. માનસરોવર કૈલાસપર્વતના ચરણ પખાળતું હોય તેવું લાગે. ઉતારા પર આવી સામાન મૂકી તરત સરોવરકિનારે આવી સ્વામી પ્રણવાનંદજીએ યજ્ઞવેદી બનાવી છે, તેના પર બેસી ડાયરી લખતાં લખતાં સરોવર જોવાની ખૂબ મજા આવી. થોડીવાર પછી કૅમ્પ પર ગયાં. ખબર પડી કે સ્ટવ ફાટી ગયો છે. રસોઈને વાર છે. સરોવર પર કપડાં ધોઈ સૂકવ્યાં. કપડાં સૂકવતાં પાણીના રંગો અને પર્વત જોવાની મજા પડી. પ્રભુનું નામસ્મરણ કરતાં કરતાં દશ્યો માણતી હતી.